Screenshot: YouTube

"NEPRIHVATLJIVO je da se u Krešimirovom gradu ponovno organiziraju 'orgije četničkih folk pjevača. Recimo NE! I onima koji takve događaje organiziraju", stoji u priopćenju četiri šibenske braniteljske udruge protiv nastupa srpske folk pjevačice Jelene Vučković u jednom šibenskom klubu, piše Šibenik.in.



"Ovim koncertom vrijeđa se hrvatske branitelje iz Domovinskog rata, građane ovoga grada, domoljube, obitelji poginulih branitelja, nestale, ranjene i oboljele. Nameće se prisilno kultura naroda koji je sustavno desetljećima, pa i danas to pokušava, uništavati Hrvate, hrvatsku baštinu i kulturu te u konačnici sve vrijedno u domovini nam Republici Hrvatskoj", smatraju predstavnici četiri braniteljske udruge.



Branitelji traže da "hrvatske institucije zaustave ovo kulturno nasilje".



"Zabranite pljuvanje po svima nama, hrvatskim nacionalnim interesima, moralnim i etičkim vrednotama hrvatskog naroda", traže predstavnici branitelja iz Šibenika.

Tekst se nastavlja ispod oglasa

"Dosta je cajki u klubovima koje drže HDZ-ovci"



"Kad smo kao dragovoljci odlazili u Domovinski rat, slušali smo Azru, AC/DC, pa i Riblju Čorbu, ali nismo niti sanjali da ćemo kao rockerska generacija doživjeti ovakav kulturni i glazbeni jad i da će nam djecu zagađivati ovakvom muzikom u ime nečije zarade, u javnom objektu izgrađenom za sve Šibenčane", smatraju šibenski branitelji.



Dragovoljac Domovinskog rata i jedan od branitelja koji traže otkazivanje nastupa pita se kako je moguće da ljudima nije puno dati 40 kuna za "cajku", a problem im je dati donaciju za obnovu vukovarskog Vodotornja.



"Svima su jednom godišnje puna usta Vukovara, a ostatak godine pijančuju na cajkama! Sve dok naš slavuj Thompson i dalje ne može nastupati u Puli. Dosta je toga i dosta cajki u klubovima koje drže hadezeovci. Pet godina života proveo sam na prvoj crti obrane i smatram da imam pravo na ovakvo mišljenje", smatra Zoričić.



"Borili smo se za demokratsko društvo, ali odlučno kažemo ne onima koji gaze po svemu kulturnome i civiliziranome u ovom gradu i u ovoj zemlji", zaključuje Zoričić koji poziva sugrađane na bojkot koncerta.

